section_heading: Povijest
paragraph_text: Kronike su u ondašnjim novinama (1912) zabilježile i prvu međunarodnu nogometnu utakmicu na tlu Bjelovara, ako je to uopće i bila međunarodna utakmica jer je tada Bjelovar bio u sklopu Austro- ugarske. Naime, po okupljanju ekipe za vrijeme školskih praznika, B.G.Š.K.-a je na Logorištu organizirala nogometnu utakmicu »proti« Kaposvary Testerisek Sport Egyleta iz Kapošvara a koja se odigrala u nedjelju, 28. srpnja 1912. »Nezavisnost« je i toj utakmici posvetila posebnu najavu riječima: »Nogomet. Sutra u nedjelju igra B.G.Š.K.-a proti Kapošvarcima. Igra će biti zanimljiva jer Kapošvarci stoje 4:2 sa HAŠK-om u pobjedama. Dolazi glasoviti madjarski goalman Nagy i čuveni igrači Daroczy, Peter, Vertessy, Betnar, Tabary, Fazekas, Bernath, Gyarjas, Silagy i Keszo a njima će se suprotstaviti najbolji sastav B.G.Š.K.-e i to Gehmacher, Bauer, Schanda, Majhen, Šminderovac I, Fejer, Winter, Lach, Kinert, Šminderovac II i Šaran.« Prva međunarodna utakmica nije završila uspješno za bjelovarski klub jer su »Kapošvarci« pobijedili sa 7:2 ali bio je tim utakmicama utrt put bjelovarskim klubovima koji su povremeno odigravali utakmice sa susjednim klubovima a jedna bilješka u »Nezavisnosti« kazuje da je NŠK »Adria« na Logorištu ugostio 17. kolovoza 1912. na Kraljevo, križevački NŠK »Panoniju« i na koju se cijenjeno građanstvo »najuljudnije« poziva. Bile su istaknute i cijene ulaznica i to: Sjedalo 60 filira, stajanje 30 filira, za đake 20 filira a sva sjedala smještena su u hladovini. Dobrovoljni prilozi primali su se sa zahvalnošću.